khistorydata/jeongjo-sjw-relations huggingface dataset:
정조 6년
壬寅三月二十日卯時。上御誠正閣。抄啓文臣。製述入侍時。同副承旨黃昇源。假注書趙衍德。記注官金鳳顯。別兼春秋李集斗。以次進伏訖。上曰。試所承旨。若已入來。卽爲入侍事。分付。賤臣承命出。與徐有防偕入進伏。試官一直提學沈念祖。二直提學鄭志儉。檢校直閣徐鼎修。率文臣李時秀等。入就庭。引儀唱四拜禮。念祖等行拜禮訖。以次陞殿。命念祖書御題七言排律醉石訖。仍命懸題。引儀唱四拜禮。時秀等行拜禮。各就坐。上曰。今日內閣。方有考出之事。且有奉審之節。必爲卽刻製進。而且於下直守令未退之前。以爲畢呈事。分付。有防承命頒喩。上曰。留待閫帥守令入侍。出榻敎賤臣承命出。與平安兵使李達秀。寧邊府使尹蓍東偕入進伏。上曰。下直守令。只止寧邊乎。昇源曰。鍾城府使崔。以在外姑未謝恩矣。上曰。在外邑名知入。賤臣承命出。回奏曰。居在西原云矣。上曰。西原不過三日程。而尙不上來。極甚稽滯矣。仍命書傳敎曰。除拜殆近一旬。而居在不遠之地。迄不上來肅謝。今日守令辭朝。亦未及爲之。事體所在。誠極駭然。鍾城府使崔。拿問處之。上曰。今日次對。何不爲之乎。昇源曰。以課試殿座相値。聞入頉稟矣。以次對頉稟。命書傳敎曰。明日來會。有防曰。宣傳官田文顯。敢於軍職侍衛之班。不待下詢。肆然以宣傳官廳事陳達者。極爲猥濫。從重推考。何如。上曰。依爲之。出擧條上曰。寧邊府使進前。蓍東進伏。上曰。卿以宰臣出外。想必善爲矣。蓍東曰。臣之至有今日。莫非聖恩。況待罪之邑。尤是關西雄府。而專城之養。乃決科後初有。感激殊私。罔知所喩矣。上曰。便養今始初乎。蓍東曰。然矣。命讀宣別諭訖。命先退。平安兵使李達秀進伏。上曰。今番除拜。便是特簡。無負此意。下往善爲也。前兵使治蹟。人或稱之。而予則未知其必然。卿勿如前官。必爲著績。可也。命先退。上曰。試券今呈幾何乎。有防曰。只五張云矣。上曰。爲先進考。可也。鼎修進讀試券。上曰。卽刻製進。文雖善作。而違廉居多。甚可惜矣。念祖曰。然矣。上曰。呈券更爲催促。可也。有防承命分付。考訖。命書等第拆封。三中李錫夏。三下李宗燮李顯默。以次出榜。上曰。違格人當令更試。卽爲入來事。分付。賤臣承命出。召李時秀等五人。入就庭。命念祖書更試題七言排律醒石。仍命懸題訖。上曰。此題亦爲食前製進。可也。時秀等承命先退。上曰。更試考券時。檢校直閣。勿以試官入來。可也。命退。諸臣以次退出。
정조 6년
壬寅三月二十日巳時。上御誠正閣。抄啓文臣更試科次入侍時。一直提學沈念祖。二直提學鄭志儉。檢校直閣徐鼎修。右承旨徐有防。右副承旨黃昇源。記事官李祖承。兼春秋金鳳顯。別兼春秋李集斗。以次進伏訖。上曰。左承旨入侍。抄啓文臣亦爲入侍。賤臣承命出。與左承旨金尙集。抄啓文臣李時秀朴宗正徐龍輔鄭東俊李魯春偕入進伏訖。命考試券。上曰。雖非試官。此異於科試。各陳所見。可也。尙集曰。平泉一石錦成紋與蒼然老石之句。不可爲侔。且其下二聯。亦勝於蒼然之詩矣。念祖曰。平泉一石落句。可謂出人意表。誠絶作矣。命書等第訖。命有防拆批封。三上李時秀。三中鄭東俊徐龍輔。草三中朴宗正。草三下李魯春。上曰。李魯春文才。講與行文。可謂長技。而至於詩律。則可讓頭於壯元矣。志儉曰。前待敎應講。最優於諸文臣。而以工夫元力論之。則似讓於李魯春矣。上曰。一日再試。當有酬勞。命宣醞。念祖曰。今月再次講。則以二十七日知委乎。上曰。唯。上曰。流霞亭設宴時。承旨可以往參乎志儉曰。自來無承旨參宴之事矣。上曰。有宣醞之事。則承旨可以主宴矣。志儉曰。然矣。命退。諸臣以次退出。
정조 6년
行都承旨嚴璹藥院直。行左承旨金尙集坐。右承旨徐有防坐。左副承旨趙鼎鎭坐直。右副承旨黃昇源坐。同副承旨金履禧坐直。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
金尙集啓曰。大司憲吳載純牌不進。執義兪彦鏶在外。掌令尹長烈金翊休。持平韓栐尹行元牌不進。今日以監察茶時之意。敢啓。傳曰。知道。
정조 6년
傳于金履禧曰。不進備堂牌招。
정조 6년
傳于金履禧曰。大臣備局堂上引見。
정조 6년
傳于金履禧曰。承旨前望單子入之。趙鼎鎭落點。
정조 6년
傳于金履禧曰。承旨房仍。左副爲軍士房。
정조 6년
以右副承旨黃昇源牌不進罷職傳旨。傳于金尙集曰。只推。更爲牌招。
정조 6년
臺諫前望單子入之。大司諫宋鍈。掌令李鼎揆朴聖泰。獻納趙錫穆。持平金履厚李若采。正言權以綱李敬一落點。
정조 6년
傳于金履禧曰。明日展拜。侍臣不可不備。新除授臺諫。待下批牌招。以爲備員參班之地。
정조 6년
以京畿監司李亨逵洪州牧稅船致敗狀啓。傳于金履禧曰。昨年以臭載之夥然。前所罕有。特敎申飭。何等截嚴。則洪州牧之又復濫載。有此敗船之擧。此固萬萬駭然。而三月臭載。又是未聞之事。以此以彼。大關國綱。濫載之守令。護送之地方官。該道自當具格論罪。而爲方伯者。若能悉心檢飭。豈有是也。洪忠監司李崇祜爲先越捧三等。
정조 6년
以京畿監司李亨逵。全義幼學崔光鉉山訟査啓。傳于金履禧曰。前決無效。更訴。何妨。尹哥漢所謂本罪之外。大關風化。渠之頑悍。可以推知。依法典掘移後。自本營照律定配。崔光鉉不必懲治。分揀放送事。回諭。
정조 6년
金履禧。以弘文館言啓曰。本館上番。連日闕直。事甚未安。今日政。新除授玉堂。待下批仍卽牌招入直。何如。傳曰。允。
정조 6년
傳于趙鼎鎭曰。別軍職番次。極爲苟簡。喬桐府使申應周。遞付京職。其代今日政差出。孫相龍放送。
정조 6년
有政。吏批。行判書李命植進。參判鄭一祥進。參議趙時偉未肅拜。同副承旨金履禧進。以沈樂洙爲副校理。李東馨爲兵曹參議。權坪爲奉常正。李時秀爲司僕正。李惠祚爲順天府使。沈基泰爲鎭川縣監。李延伋爲大同察訪。金海柱爲喬桐府使。
정조 6년
兵批。判書鄭好仁進。參判蔡弘履入直進。參議李東馨未肅拜。參知柳誼病。右副承旨黃昇源進。啓曰。洪忠兵使。今當差出。而擬望之人乏少。他道守令竝擬。何如。傳曰。允。以沈墢吳載熙爲同知。李周爀爲五衛將。申大坤爲都摠都事。柳增萬爲部將。田文顯爲洪忠兵使。李延弼爲西原營將。李聖五爲明月萬戶。護軍李延弼。同知李炡一申應周單付。僉知尹光宇洪宅夏金光白單付。前營將閔致協折衝。今降禦侮。
정조 6년
以校書校理望筒。傳于金履禧曰。本館事。勤勞可尙。所坐亦不過微眚。成大中罪名分揀。此望筒勿施。
정조 6년
傳于金履禧曰。每欲下敎而未果。本館入直。只有校理一人云。寧有如許官府貌樣。此後正字之兼帶太常者。無得除本仕於本館事。分付。
정조 6년
趙鼎鎭。以兵曹言啓曰。明日動駕時。侍衛及各差備。不可不備員。而本曹郞廳八員內。正郞趙時謙外司上直。李夔在外。沈基泰移拜外任。徐龍輔抄啓文臣除本仕。佐郞尹孝寬守宮。曺喜有兼春秋預備。韓德厚禁喧。李百亨掖門進去。正郞有闕之代。令該曹。以在京無故人口傳差出。以爲備員之地。何如。傳曰。允。
정조 6년
吏曹口傳政事。以鄭致淳爲兵曹正郞。
정조 6년
傳于金履禧曰。洪忠兵使西原營將鎭川縣監留待。
정조 6년
傳于金履禧曰。留待閫帥守令入侍。
정조 6년
傳于金履禧曰。承傳色中官拿處。
정조 6년
趙鼎鎭。以兵曹言啓曰。陞資拜營將者。準瓜前。以不職遞罷。則還收資級。載在法典矣。西原營將閔致協。旣已不職罷黜。所授加資。依例還收之意。敢啓。傳曰。知道。
정조 6년
金履禧啓曰。明日動駕時。兩司侍臣。當爲備員。而掌令李鼎揆。持平金履厚李若采。獻納趙錫穆俱在外。掌令朴聖泰。正言權以綱李敬一牌不進罷職傳旨。今方捧入矣。莫重侍臣。無進參之員。何以爲之。敢稟。傳曰。踏下之代。政官牌招開政差出。
정조 6년
有政。吏批。行判書李命植進。參判鄭一祥進。參議趙時偉式暇。同副承旨金履禧進。以奇彦鼎爲掌令。嚴思憲爲正言。尹㬦爲正言。
정조 6년
趙鼎鎭啓曰。今日開政命下。吏批已畢。而兵曹判書鄭好仁。始爲來詣闕外。事甚未安。推考警責。何如。傳曰。越捧一等。
정조 6년
兵批。判書鄭好仁進。參判蔡弘履入直進。參議李東馨未肅拜。參知柳誼病。右副承旨黃昇源進。以徐有寧爲副摠管。李邦五爲宣傳官。
정조 6년
金履禧啓曰。今日政。新除授臺諫。竝待下批牌招。以爲侍臣進參之地。何如。傳曰。允。
정조 6년
趙鼎鎭。以備邊司言啓曰。巨濟松田失火守令邊將減等。勘處後。草記事。命下矣。取考庚申年本司回啓。則凡有松田失火處地方官勿罷決杖。尤甚大段處。拿問定罪事。定奪矣。巨濟府使李達觀。知世浦萬戶金廷龍。永登萬戶崔昌文。栗浦權管李春瑞。令本道從重決杖。加背梁萬戶金東臣。旣已遞歸。令該府決杖。而竝待用刑擧行之意。分付。何如。傳曰。允。
정조 6년
趙鼎鎭。以訓鍊都監言啓曰。明日景慕宮展拜時。內外各處及各其本營入直軍。量宜除置出用事。自兵曹節目。啓下矣。金虎門軍八十五名。弘化門軍八十五名。集賢門軍四十名。廣智營軍四十五名。北營標下軍三十五名。軍餉色軍十五名。新營軍二十五名。下都監軍三十名。各其將官。率領赴陣。屛門把守及閑曠處禁雜人次。南營馬軍四十五名定送。而待標信出用。還宮後還入直之意。敢啓。傳曰。知道。
정조 6년
金履禧。以禁衛營言啓曰。今二十二日景慕宮展拜時。依兵曹啓下節目。銅龍門入直鄕軍一百十四名內。貳極建陽銅龍等三門。各留十名。元入直將官。領率仍把。西營入直鄕軍四十名。新營入直京標下軍二十八名。鄕軍三十七名內。各除營直三名。各該將官領赴。訓鍊都監都領陣宮墻頹圮諸處。只留牌將。另飭巡察。左邊屛門十一處入直騎士二十五人內。除營直二人。與南營入直馬兵。分排把守。而竝待標信擧行。還宮後。還入直之意。敢啓。傳曰。知道。
정조 6년
金履禧。以御營廳言啓曰。今三月二十二日景慕宮展拜時。依兵曹節目。東營入直步軍五十八名內。營直四名除。實五十四名。集春營入直步軍五十名內。營直二名。集春門直二名除。實四十六名。新營入直步軍一百九名內。營直十四名除。實九十五名。各色京標下軍二十四名。各其將官領赴。訓鍊都監都領陣宮墻把守諸處。只留牌將。而至於集春門南邊第二把守處。則旣已出番軍添入。依前仍把。屛門把守則東營入直騎士二十五人內二人。該番將領率仍直。其餘二十三人除出。嚴飭定送。而東營集春營入直馬步軍兵。待標信擧行。還宮後。竝還入直之意。敢啓。傳曰。知道。
정조 6년
金履禧。以義禁府言啓曰。平安道博川郡徒三年定配罪人孫相龍放送事。承傳。啓下矣。孫相龍卽爲放送事。分付。該道道臣之意。敢啓。傳曰。知道。
정조 6년
黃昇源。以義禁府言啓曰。西原營將閔致協。鎭川縣監朴仁榮等。先罷後拿事。命下矣。閔致協時在任所。發遣府書吏。交代後拿來。朴仁榮亦在任所。發遣府羅將拿來。何如。傳曰。允。
정조 6년
趙鼎鎭。以義禁府言啓曰。鍾城府使崔拿問處之事。傳旨。啓下矣。崔時在洪忠道西原地云。依例發遣府書吏拿來。何如。傳曰。允。
정조 6년
禁府照目。高嶺前僉使李澄萬。矣開市事體。何等嚴重。而枚報之際。不善照檢。彼人之都數。雖無加減。烏喇人與通官所率。不能區別。有所相左。至登帥臣之啓。其疎忽不審之罪。極爲可駭。以此照律罪。杖六十收贖。奪告身一等。私罪。奉敎依允。功減一等爲良如敎。
정조 6년
又啓目。粘向前李暾議處云云。以此照律。何如。判付啓。依允。
정조 6년
壬寅三月二十一日卯時。上御誠正閣。禮房承旨入侍時。右承旨徐有防。記事官李祖承。兼春秋金鳳顯。別兼春秋李集斗。以次進伏訖。上曰。英陵忌辰大祭傳香。已爲之耶。有防曰。已爲之矣。上曰。近來摘奸。反以爲弊。故久未爲之矣。至於遠陵。則木根摘奸。尤爲罕焉。今當發遣摘奸。宣傳官一員待令事。分付。仍命退。承史以次退出。
정조 6년
壬寅三月二十一日巳時。上御誠正閣。右承旨檢校直閣入侍時。右承旨徐有防。檢校直閣徐鼎修。記事官李祖承。記注官金鳳顯。別兼春秋徐龍輔。以次進伏訖。上曰。閣直誰某乎。鼎修曰。直提學中。如無省記之人。則臣當入直矣。上曰。凡係閣務。無委於檢書輩。主管檢飭事。筵退後言于諸閣僚。可也。命退。諸臣以次退出。
정조 6년
壬寅三月二十一日申時。上御誠正閣。閫帥守令入侍時。洪忠兵使田文顯。西原營將李延弼。鎭川縣監沈基泰。左副承旨趙鼎鎭。假注書趙衍德。記注官金鳳顯。別兼春秋李集斗。以次進伏訖。上曰。鎭川縣監進前。基泰進伏。上曰。湖右人心。近甚不淑。而至於今番事。尤爲怪駭矣。論其本事。似無深憂。而惟有誑惑之慮。其所鎭安。專在守土之臣。今此下批。想必善爲。故有此除拜。必須惕念爲治。而尙其嚴慤。可也。基泰曰。謹當奉敎矣。上曰。爾以侍從出去。故不講七事矣。仍命鼎鎭讀宣別諭訖。命基泰先退。洪忠兵使田文顯進伏。上曰。卿是近侍之人。而今此除拜。出於擇差之故耳。人心之誑惑。猝難底靖。何以則有善策耶。文顯曰。閫外職事。與守令有殊。專尙修擧軍政。而今此急務。先在保安人心矣。上曰。今於機捕之際。亦爲詳審。可也。文顯曰。前後屢蒙特簡。天恩罔極。當竭誠圖報。而至於機詗等事。必悉心擧行矣。命鼎鎭讀宣諭訖。命文顯先退。西原營將李延弼進伏。上曰。爾則不識何狀。而曾於寧陵行幸時。以挾輦將隨駕。故頗知其謹實矣。湖右人心。若是疑懼。其於戢盜之外。善爲設施。以安民情。可也。命延弼先退。上曰。閫帥營將縣監。必以今日出城止宿。數日內以爲赴任事。申飭。可也。命退。承史以次退出。
정조 6년
壬寅三月二十一日酉時。上御誠正閣。二直提學入侍時。二直提學鄭志儉。左副承旨趙鼎鎭。假注書趙衍德。記注官金鳳顯。別兼春秋李集斗。以次進伏訖。上曰。西原三賊事。極甚怪訝矣。志儉曰。聞其行止。頗爲殊常矣。上曰。人心之疑懼。亦爲可慮矣。鼎鎭曰。果然矣。上曰。順天府使李惠祚。誠善爲之矣。鼎鎭曰。然矣。上曰。昨年以稅穀臭載事。屢致勤念矣。今此洪州稅船。又已致破。誠甚可怪矣。鼎鎭曰。稅船之三月臭載。曾所未有之事。尤涉怪訝矣。上曰。近年破船之弊。實難矯救矣。鼎鎭曰。喬桐府使下直。姑待在外密符上來。宜矣。上曰。密符之未及入來者。自政院催促。可也。上曰。政官盡爲入來與否知來。賤臣承命出。回奏曰。判書參議。今已入來。參判牌去來。姑無消息云矣。上曰。兵批。方有見窠。判書之入來與否。知入。賤臣承命出。回奏曰。姑無去來之報云矣。上曰。承旨曾經水原本府。威儀。何如。鼎鎭曰。前排則無異京軍門矣。上曰。本府素稱外都監。軍摠凡節。亦何如。鼎鎭曰。步軍三十六哨。馬兵六哨。其外雜色。統以計之。則殆過萬名矣。上曰。軍額之過萬。誠壯矣。鼎鎭曰。幅員甚廣。故居民亦多。至於簽丁之際。不難充額矣。上曰。果川縣監。已赴邑乎。志儉曰。想已下往矣。上曰。內閣問安單子。依例書出。可也。命退。諸臣以次退出。
정조 6년
行都承旨嚴璹藥院直。行左承旨金尙集坐。右承旨徐有防坐直。左副承旨趙鼎鎭坐。右副承旨黃昇源坐。同副承旨金履禧坐直。注書趙興鎭奉命在外李祖承仕。假注書趙衍德仕直。事變假注書李顯道藥院直。
정조 6년
上詣景慕宮入齋室後。奎章閣政院玉堂藥房口傳問安。答曰。知道。
정조 6년
金尙集啓曰。大司憲吳載純呈辭。執義兪彦鏶。掌令奇彦鼎李鼎揆。持平金履厚李若采在外。今日監察茶時之意。敢啓。傳曰。知道。
정조 6년
兵曹判書前望單子入之。李性源落點。
정조 6년
傳于金履禧曰。錢文壹千兩。木參同式。入于慈殿慈宮事。分付兵曹。
정조 6년
金履禧。以戶曹言啓曰。文昭殿碑閣蠶壇碑閣淨業院碑閣追慕洞碑閣流霞亭。依定式發遣本曹郞廳奉審。則追慕洞碑閣夫防草伍張脫落。文昭殿碑閣女夫防草各參張脫落。分付各該司。卽速修改之意。敢啓。傳曰。知道。
정조 6년
徐有防。以兵曹言啓曰。依下敎。禁軍別將及十九日入直番將。與別入直禁軍正領等。爲先拿入。發問目取招。問目內禁旅之宿衛於殿廊者。旣是莫重之地。則其約束之節。戒嚴之道。尤不容小忽。而伊日別入直禁軍等。無端起鬧。大段爭鬨。喧聒之聲。狼藉不已。事之驚駭。莫此爲甚。究厥罪狀。已犯師律。常時若能嚴加申飭。則入直禁旅。寧有如此之理乎。不善檢飭之失。在所難免。前後委折。使之從實直告。則禁軍別將李漢昌所告內。身爲別將。常時不善申飭。莫重之地。敢有此無前驚駭之擧。而矇然不察。居常不能檢飭之罪。於是乎著矣。惶懍無地。恭俟嚴譴云。二羽林將具世元所供內。分直處所。雖曰稍異。其所申飭之節。與本番無間。而二十日朝前。別入直禁軍等。以去夜爭鬨之事。齊訴請罪。只認以微事相詰。任自施之以罰直五三日。而初不轉報於本兵及別將。身爲番將。非但申飭之不嚴。矇未覺察。致有嚴問之擧。揆以師律。罪合萬死云。別入直禁軍正李東郁。禁軍李善培等所供內。十九日二更量。崔東弼與朴廷燁大段相爭。故事甚驚駭。問其委折。則東弼。以爲吾方入睡之際。不知何人。自外而入來。足踏吾之面上。寧有如此之事乎。足踏之人。斯速自現云云。高聲喧聒狼藉不已。故諸禁軍十九人。一齊挽止。終不聽之。憤聲益高。脫襪以塞其口。又從而結縛之。僅得以挽止。而此乃不可掩置之事。故翌日朝前。齊進于番將所。擧實請罪。則番將。使崔東弼。罰直五三日。故矣等迷劣之見。庶可以懲其罪。故因爲退去云。崔東弼所供內。以爲適爲入睡之際。不知何人。自外而入來。踏面以過。故不勝其憤。自不免高聲詬辱之擧。而因諸禁軍之塞口結縛。卽爲止之。莫重之地。若是喧聒。罪合萬死云。朴廷燁所供內。十九日二更量。適爲出外。還爲入去之時。衣裾戞過於崔東弼之面上。則東弼。謂之踏渠之面上。勃然大怒。高聲詬辱。罔有紀極。故莫重至嚴之地。有此喧聒之聲。極爲惶悶。矣身則不答一言。諸禁軍。因卽結縛東弼。又爲塞口。僅僅挽止云。假將趙藺璧所供內。目見驚駭之事。遂使諸禁軍。結縛塞口。僅已挽止。其翌日。雖欲走告於本兵及別將。以其仍番之故。不得躬自進去。又欲文報。而目不識丁。故亦未果焉。罪合萬死云。別將李漢昌不能檢飭之失。番將具世元。假將趙藺璧等矇然掩置之罪。禁軍崔東弼莫重至近之地。狼藉喧聒之習。所當從重論勘。而臣方惶懍竢譴。故不敢請罪。而臣以昏謬之性。冒據非分之任。平時紀律不明。以至於此境。莫非罔赦之罪也。悚蹙隕越。實欲鑽地而入。不可得。今方惶恐竢勘之意。敢啓。傳曰。知道。
정조 6년
金履禧。以義禁府言啓曰。因備邊司草記。加背梁前萬戶金東臣。旣已遞歸。令該府決杖。而待用刑擧行事。允下矣。金東臣今方待命。卽爲拿囚。待用刑決杖之意。敢啓。傳曰。保放。待用刑還囚後決杖。
정조 6년
金履禧。以義禁府言啓曰。承傳色中官劉仁默。拿囚之意。敢啓。傳曰。分揀放送。
정조 6년
金履禧。以義禁府言啓曰。洪忠監司李崇祜査啓。據刑曹粘目內。保寧縣監李福徽。令本府處之事。允下矣。李福徽時在任所云。依例發遣府羅將拿來。何如。傳曰。允。
정조 6년
壬寅三月二十二日辰時。上詣景慕宮。展拜入侍時。行都承旨嚴璹。行左承旨金尙集。右承旨徐有防。左副承旨趙鼎鎭。右副承旨黃昇源。同副承旨金履禧。記事官李祖承。假注書趙衍德。記注官金鳳顯。別兼春秋李集斗。以次隨駕。上具翼善冠衮龍袍。乘輿出賓陽門。下敎曰。兵判何不來參侍班乎。鼎鎭曰。昨日嚴敎之下。心切惶悚。不得進參。方來待閤外矣。上曰。兵判不至奪符。則例當隨駕。何可因此而徑不進參乎。卽爲隨駕事。分付。賤臣承命出傳。璹曰。藥房班。今無隨駕之人。何以爲之乎。上曰。卿以藥房隨駕。左承旨以爲押班。可也。上出明政門。通禮跪請降輿乘輦。上降輿乘輦。出弘化門。詣文廟前路。通禮跪請降輦。上降輦。步過前路。通禮跪請乘輦。上乘輦。詣降輦所。通禮跪請降輦乘輿。上降輦乘輿。詣齋室門外。通禮跪請降輿。上降輿。入齋室。諸臣口傳問安。少頃。上出齋室。就板位西向立。引儀唱再拜禮。上行拜禮。仍詣宮內奉審訖。還御齋室。諸臣口傳問安。少頃。命禮房承旨入侍。徐有防與史官。以次進伏。上曰。本宮都提調及隨駕大臣入侍。賤臣承命出。與領府事金尙喆。判府事鄭存謙。都提調徐命善。左議政洪樂性。右議政李福源偕入進伏。尙喆等曰。朝氣甚冷。動駕之餘。聖體。若何。上曰。一樣矣。上謂命善等曰。日前下敎。卿等以爲介懷耶。命善等曰。頂踵毛髮。莫非國恩。而向來事。自致僨誤。惶悚之極。更無仰達矣。上曰。伊時事。不過一時飭敎。不必爲深引矣。命善等曰。臣等自知其罪。何敢爲引義之端乎。上曰。歷過營建所。人家櫛比。橋路通闊。見甚頗好矣。尙喆曰。民家之若是募入。亦見聖意所在。不勝欽仰矣。上曰。向日延恩門。李判府事所奏說話。卿等聞之乎。尙喆等曰。臣未及聞矣。上曰。歲初朝參日所奏言根。則歸之領相。本事則屬之空虛云。故予曰。卿言誠然乎云爾。則所答。亦以果然空虛仰奏。此是路上所奏。侍衛韎韋。孰不聽之。卽以入城事。仍爲下敎。則答曰。臣之本心。特令昭釋。則雖今日。卽當入城云。顧其大臣。有何昭釋之端乎。伊日所奏旣如此。卿等勿以此事。更爲提道。可也。命書傳敎曰。訓將戶判判尹入侍。賤臣承命出。與具善復金華鎭鄭昌聖偕入進伏。上曰。役事今至何境乎。善復曰。非久當告訖矣。上曰。民家新入家基。以代土劃給。好矣。華鎭曰。曾於乙酉。已有六百兩劃給之事矣。上曰。今亦以此數。更爲劃給。可也。命善曰。聖敎。誠宜矣。上曰。兵判事。卿等聞之乎。命善曰。臣未詳得聞矣。上曰。今十九夜入直禁軍。自相鬪鬨。至於聲徹大內。此亦紀律所在。有關後弊。不可以小事置之矣。命善曰。日前禁旅事。萬萬驚駭。此不嚴懲。則其將大關後弊。當該起鬧之人。出付攸司。依律重勘。入番假將。亦令該曹嚴處。番將之私施罰直。別將之矇不覺察。俱極寒心。竝令該府。拿問處之。兵判則平日若能頗送摘奸。整勅紀律。事之無嚴。豈至於此。而畢竟不得聞知。亦是失職。合有警責。兵曹判書鄭好仁罷職。何如。上曰。依爲之。出擧條命書傳敎曰。動駕時。不可無本兵之長。新除授兵曹判書。待下批牌招。傳授命召。先隨駕後謝恩。又命書榻敎曰。兵曹判書前望單子入之。賤臣承命出持入。以李性源落點。上曰。兵判卽爲牌招事。分付。賤臣承命出傳。上曰。捕將入侍事。分付。賤臣承命出。與李敬懋偕入進伏。命有防讀奏罪人金光烈草供訖。尙喆曰。觀此所供。必有苗脈。不可泛然懲治矣。命善曰。語近虛謊。而跡涉殊常。亟加嚴査。宜矣。上謂敬懋曰。取招時。何以爲之乎。敬懋曰。初番捧供時。牢諱不服。故末乃施威。所供不過如是。而渠則稱以與鄭純誠同聽云矣。上曰。做出倭變之說。以致人心之誑惑。究其情狀。極甚痛駭矣。命善曰。此囚之疑亂人心。罪合難赦矣。上曰。此草供。捕將齎送該道兵使處。洞悉光烈之罪狀。可也。上曰。利川賊。果卽捉來乎。敬懋曰。謂是兩班。而未覈端緖。故姑未發捕矣。命善曰。雖有班名。所犯甚重。卽令發捕。好矣。上曰。領相之言。是矣。敬懋曰。卽當發捕矣。尙喆曰。臣之所帶提擧。何莫非重任。而至於太常。旣掌祀典。所重尤別。以日前事言之。莫非臣不飭之罪。而提調則旣被重譴。臣獨幸免。尙不勝惶忸矣。伏願特垂體諒之恩。亟降遞改之命焉。上曰。所懇如此。何惜一副。命書傳敎曰。此大臣。每以兼管提擧之竝欲卸務。前後筵席。屢有陳懇。以是今番太常事出後。本寺提擧。非不欲體諒。而恐或大臣之復申前懇。迄此未果矣。今聞大臣言。諸司提擧。更不欲辭免云云。然則曲副於本寺。實合體待之意。領府事兼帶奉常都提調。今姑免副。尙喆曰。臣衰頹日甚。樞府實銜。誠難冒據。更望特垂生成之澤。以副終始之恩焉。上曰。此則不必曲施。勿復更言也。命大臣以下先退。上曰。兵判承牌與否。知入。賤臣承命出。回奏曰。姑未承牌云矣。命書傳敎曰。今玆復除。不特承乏。向來處分。殆近迫切。意在姑且更授。欲觀來效。分義道理。寧容違召。況被譴與遭彈有異。然而引義。又係國綱。兵曹判書李性源。從重推考。更卽牌招隨駕。少頃。上具翼善冠衮龍袍。出齋室。通禮跪請乘輿。上乘輿。至降輿所。通禮跪請降輿乘輦。上降輿乘輦。至文廟前路。通禮跪請降輦。上降輦。步過前路。通禮跪請乘輦。上乘輦。至弘化門外。下敎曰。宣傳官持標信。往于各軍門勞問後。解嚴事。分付。仍詣明政門外。通禮跪請降輦乘輿。上降輦乘輿。入賓陽門。諸臣口傳問安訖。以次退出。
정조 6년
壬寅三月二十二日酉時。上御誠正閣。右承旨入侍時。右承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。別例房郞廳。誰也。有防曰。金鎜矣。上曰。爲人。何如。有防曰。頗了了矣。上曰。當朔學製。盡爲設行乎。有防曰。時帶敎授。或在閣職史局。且有在外人。故不得擧行矣。命書傳敎曰。當等庠製。尙不設行云。方在閣職人史局郞及在外人。竝許遞。政官待明朝。牌招開政。命退。承史以次退出。
정조 6년
行都承旨嚴璹藥院直。行左承旨金尙集坐。右承旨趙英鎭坐直。左副承旨徐有防坐。右副承旨趙時偉坐。同副承旨金履禧坐直。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
金尙集啓曰。大司憲吳載純呈辭。執義兪彦鏶。掌令奇彦鼎李鼎揆。持平金履厚李若采在外。今日以監察茶時之意。敢啓。傳曰。知道。
정조 6년
傳于趙英鎭曰。左副承旨入侍。
정조 6년
傳于金尙集曰。判尹來待。
정조 6년
金尙集啓曰。判尹鄭昌聖。依下敎來待矣。傳曰。入侍。
정조 6년
傳于金尙集曰。大司成前望單子入之。入之。黃昇源落點。
정조 6년
傳于金履禧曰。承旨前望單子入之。入之。趙英鎭落點。
정조 6년
金尙集啓曰。新除授右承旨趙英鎭。卽爲牌招察任。何如。傳曰。允。
정조 6년
以承旨房單子。傳于金履禧曰。仍。
정조 6년
有政。吏批。行判書李命植牌不進。參判鄭一祥。參議趙時偉進。右承旨趙英鎭進。以姜彝正爲副校理。徐有隣爲刑曹判書。李萬育爲戶曹參議。李性源爲軍器提調。李徽之爲奉常都提調。洪檊爲司饔主簿。尹㬦爲東學敎授。李時秀爲西學敎授。寧遠郡守趙麟逵。今加通政。本郡移邑時修繕公廨之功。兵曹覆啓。判下。
정조 6년
兵批。判書李性源。參判蔡弘履病。參議李東馨入直進。參知柳誼病。右承旨趙英鎭進。無政事。
정조 6년
傳于趙英鎭曰。刑曹有開坐捧供事。新除授判堂。使之當日謝恩。卽爲擧行。
정조 6년
傳于金尙集曰。承旨前望單子入之。入之。趙時偉落點。
정조 6년
金尙集啓曰。新除授右副承旨趙時偉。卽爲牌招。何如。傳曰。允。
정조 6년
傳于金履禧曰。承旨房仍。
정조 6년
傳于趙英鎭曰。再明次對。齋戒相値。使之明日來會。
정조 6년
金履禧啓曰。明日次對。兩司無進參之員。除在外疏批未下外。呈告人員。竝待開門牌招。何如。傳曰。允。
정조 6년
趙英鎭。以弘文館言啓曰。本館上番。連日闕直。事甚未安。今日政。新除授玉堂。待下批仍卽牌招入直。何如。傳曰。允。
정조 6년
金履禧。以刑曹言啓曰。因領議政徐命善所啓。日前禁旅事。萬萬驚駭當該起鬧之人出付攸司。依律重勘。入番假將。亦令該曹嚴處事。命下矣。依傳敎取考律文。則大明律宮內忿爭條有曰。宮內忿爭。聲撤御在所者。杖一百。殿內。加一等杖六十徒一年。起鬧禁軍崔東弼。黃海道豐川府定配所。卽爲押送。而東弼罪犯。大關紀綱。其在嚴師律懲後弊之道。不可收贖其杖。待用杖時。令配所官各別嚴杖之意。發關分付于該道道臣。假將趙藺璧。係是出身。移義禁府處之。何如。傳曰。允。
정조 6년
徐有防。以二所巡廳言啓曰。去夜初更五點量。犯夜人出身金龜老被捉。而依例移送義禁府。二更一點量。犯夜人中禁林景孫被捉。而何以爲之。敢啓。傳曰。知道。中禁林景孫。姑爲拘留。待用杖治罪放送。
정조 6년
以中禁林景孫除下手本。傳于徐有防曰。壯丁之犯夜。尙可說也。兒漢之被禁。抑何意乎。自在軟骨。戕賊如許。儻或稍長。制之不得。不若早逐之爲無事。厥漢汰逐。以有根着好身手善傳音人。各別抄擇。備三望入啓。
정조 6년
趙英鎭。以刑曹言啓曰。昨日動駕時。慶尙道尙州居業武劉貴仁。擊錚於衛外。故取考其原情。則其父有發。有孝行。故道內儒林。屢呈營。本官及繡衣。題辭成軸。乞蒙旌褒之典云矣。孝行旌褒。事體重大。當付鄕里之公議。一聽營邑之轉達。而以子呼籲。有若訟冤。雖曰四件。係是干恩。原情內辭緣勿施。何如。傳曰。此則曾有是例。不必勿施。令該道。更考實蹟以聞。
정조 6년
趙英鎭。以刑曹言啓曰。昨日動駕時。咸鏡道鏡城居閑良宋世輝。擊錚於衛外。故取考其原情。則盛論本府營邑弊瘼。而一。該監色幻弄軍丁事。一。田結詳定外加捧事。一。倉廩各穀分麤捧實事。一。官用各種。責之庫子色落。因此層加事。一。兵營柴炭。濫徵民結事。一。兵營支應牛隻。輕價徵納事。一。元結戶鷄加納事。一。營本府鋪陳白徵事。一。官廳雜色各種。移徵民間事。一。採藿船弊事。一。巫男例布外加徵銅鍮鐵事。一。巡兵營沙工身役。代徵大口魚及四升布事。一。使臣求請鐵物。責納海民事。一。鹽盆加徵事。一。吏屬侵漁鹽漢事。一。本府下民疊役事。一。辛亥後良産侵役事。一。案付船稅濫捧事。一。結稅以白木加捧事。一。營本府所用木物元結替當事。一。官用燻造替侵民間事。凡爲二十一條矣。雖稱衆瘼。非關四件。而猥濫擊錚。至煩天聽者。已極無嚴。而此等之類。假托民弊。上來呼籲之際。必多有收斂之物。以此以彼。不可以年過七十。遽然曲恕。且遠外事情。有難料度。出付本道。嚴覈推給後。從輕重勘處。至於本事。旣曰民隱。則亦不可以罪在屑越。竝置勿施之科。自本道。詳査其虛實。從長矯救之意。一體分付。何如。傳曰。事非四件。言是民隱。付之本道査處。實合事宜。依此草記施行。可也。
정조 6년
趙英鎭。以刑曹言啓曰。昨日動駕時。衛外擊錚人等。依近例除刑推。捧供以入之意。敢啓。傳曰。知道。
정조 6년
金尙集。以漢城府言啓曰。座更守直處。古無今有之類。更爲抄出。草記稟處。可也事。命下矣。臣取考各部成冊。一一査實。則各衙門諸宮家之己未以後加出者。至於四十七處之多。而其中敦寧府宗簿寺諸處。奉安御牒。所重有在者。錢穀衙門新設處。不可以無於古。有所減省。依前守直。此外都尉房之便屬私家者。一倂撤罷其守直。至於南學。雖曰古有。旣非財貨之所儲。又是他學之所無。獨設守直。實無意義。一體釐革。何如。傳曰。別單書入。依筵敎爲之。
정조 6년
傳于趙時偉曰。右副承旨。聞有實恙云。許遞。前望單子入之。
정조 6년
兵曹判書李性源疏曰。伏以。臣朝以摠府守宮。祗詣禁中。迺於千萬匪意。忽伏奉本兵寵命。召牌飭敎。踵降於嚴鼓再下之際。義重陪扈。他不暇顧。遂不免章皇出肅。以臣釁負之蹤惶蹙之情。復叨此任。唐突承膺。誠非夢寐之所及。反顧自恧。人謂斯何。噫。臣之向來辜犯。實係罔赦。有非微眚細過之比。雖蒙聖度涵貸。薄勘遄敍。而每一思惟。惶汗浹背。實兼諸銜。除旨聯翩。滓穢之餘。拂拭逾勤。聞命輒膺。一未辭巽者。誠以霜雪雨露。罔非至敎。感激恩造。不敢自阻。而至於今玆所叨。不但臣僨敗之地。數年之間。乍遞旋授。殆同以臣代臣。無他情勢。猶且逡巡而不敢當。況臣宿愆未勘。新榮復縻。其何敢恃屢赦之仁。自同無故之人。夤緣一出。若固有之。重自陷於無忌憚之科哉。玆敢亟治短章。疾聲仰籲。伏乞天地父母。察臣難强之情。憐臣至切之懇。特賜鐫削。以安賤分。不勝大願。答曰。省疏具悉。又欲更試。卿其勿辭行公。
정조 6년
壬寅三月二十三日卯時。上御誠正閣。左副承旨與漢城判尹入侍時。漢城判尹鄭昌聖。左副承旨趙鼎鎭。假注書趙衍德。記注官金鳳顯。別兼春秋徐龍輔。以次進伏訖。上曰。卿於蕫役。致勞多矣。昨日動駕時。歷見家基。則尙有餘地。更加募入。誠爲好矣。昌聖曰。從當漸次入居矣。上曰。新造家數。今至幾何乎。昌聖曰。爲五十六戶矣。上曰。東村全盛時。民家櫛比。似不若是矣。昌聖曰。果然矣。聞其坎輿家常言。我國東方。有欠太虛。而今此人家之密入。甚爲好云矣。上曰。造舍之役。何當垂畢乎。昌聖曰。來月晦間。當畢役奠居矣。上曰。魚物廛。亦造假家乎。若於動駕時。使之撤毁。則不無民弊矣。昌聖曰。此廛只管其魚物出入。而恐有此弊。故已爲提諭矣。上曰。廛民移接時。果不爲難耶。昌聖曰。初則安土重遷。故頗以爲難。而到今果有喜色矣。上曰。東村兩班家。或不爲難耶。昌聖曰。似無是慮矣。上曰。卿之所受冊子。姑未訖役乎。昌聖曰。今已盡抄矣。上曰。開留之所考冊子。亦何以爲之乎。昌聖曰。想已抄正矣。上曰。後日入侍時。卿之所考。持入。可也。昌聖曰。向日坐更草記。尙今未下。何以擧行乎。上曰。坐更合爲幾處乎。昌聖曰。爲四十七處。而多有加出處矣。上曰。加出爲幾何乎。昌聖曰。都尉家備邊司。俱是加出矣。上曰。此是曾前已行之事。而今若除減。則都尉家。或不爲難耶。昌聖曰。此是不緊之處矣。上曰。草記當下之。以別單更爲書入。可也。昌聖曰。大殿別監。旣有宿衛之任。而庚申節目。亦爲除拔。到今有難責其坐更矣。上曰。卿言似然矣。命退。諸臣以次退出。
정조 6년
壬寅三月二十三日巳時。上御誠正閣。一直提學入侍時。一直提學沈念祖。左副承旨徐有防。記事官李祖承。兼春秋金鳳顯。別兼春秋徐龍輔。以次進伏訖。上曰。廣禮橋以南募入人家。爲幾何耶。有防曰。今可爲五十餘戶。而次次造就。必多於此數矣。上曰。東村從此可以繁華矣。念祖曰。東村。在國初爲繁華之地。而近來多爲菜芹之田矣。今番募入人家之後。行路改觀。家戶殷盛。此亦聖世事矣。有防曰。惠慶宮湯劑。今已煎入矣。當書出榻敎乎。上曰。唯。仍命書榻敎曰。惠慶宮進服香葛湯一貼。自今日煎入。命退。諸臣以次退出。
정조 6년
壬寅三月二十三日未時。上御誠正閣。刑曹參議左承旨入侍時。刑曹參議李在學。行左承旨金尙集。假注書趙衍德。記事官金健修金鳳顯。以次進伏訖。上曰。刑議持此捕廳文案。往于領相家。詳抄梗槪成出祕關。下送錦營。可也。此獄情狀。專在做出妖言。煽動人心。而光烈則聽於李嚞煥云。其根因。不可不一番査問。若非監司。莫可按査。故有是下敎矣。必有本文案。然後可悉情狀。亦爲下送。可也。仍命退。諸臣以次退出。
정조 6년
行都承旨嚴璹藥院直。行左承旨金尙集坐直。右承旨趙英鎭式暇。左副承旨徐有防坐。右副承旨趙時偉坐直。同副承旨金履禧坐。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
備忘記。捕廳囚推罪人尹得成。今於更招之後。始以誣告樣。箇箇承款。乞被反坐之律。本事可謂出場。今則自本道。得成處別無更覈之端。得成移付刑曹。押送本道。待用刑。具格捧供以聞事。分付。該道監司處。
정조 6년
趙時偉。以左右捕盜廳言啓曰。卽因本廳囚推罪人尹得成草供。今於更招之後。始以誣告樣。箇箇承款。乞被反坐之律。本事可謂出場。今則自本道。得成處別無更覈之端。得成移付刑曹。押送本道。待用刑具格捧供以聞事。分付。該道監司處事。傳敎矣。罪人尹得成移送刑曹之意。敢啓。傳曰。知道。
정조 6년
趙時偉。以一所巡廳言啓曰。去夜初更五點量。犯夜人幼學玄聖臣執捉。依例移送秋曹之意。敢啓。傳曰。知道。
정조 6년
金履禧。以刑曹言啓曰。因一所巡廳啓辭。去夜初更量。犯夜人幼學玄聖臣執捉。移送秋曹事。命下矣。玄聖臣。依更數笞三十。照律收贖放送之意。敢啓。傳曰。知道。
정조 6년
左議政洪樂性劄曰。伏以。臣素患痰癖之症。每當換節。發作如期。及至今春。添以膈氣。殆近一朔。苦歇無常。而猶不至甚。故不敢言病。强策赴公矣。再昨班退之後。挾感添劇。胸脇牽刺。頭痛如碎。達宵咳嗽。聲音澌啞。寢食全廢。神息昏瞀。連試藥餌。委頓狀笫。此際賓對有命。而目下病狀。無路轉動。末由趨參。伏枕惶慓。不知攸措。玆敢冒陳短章。仰暴實狀。伏乞聖明。俯垂諒察。亟治臣慢蹇之罪。以肅朝綱。以安賤分焉。取進止。答曰。省劄具悉卿懇。愼節殊切慮慮。二字云云。極知其過當。卿須安心勿辭。益加善攝。仍傳曰。此批答。遣史官傳諭于左議政。
정조 6년
奎章閣提學金鍾秀劄曰。伏以。臣曩於居閑之日。偶觀歷代名臣奏議。仍鈔節其要語。以便昕夕披閱。不謂箱篋草藁。上徹天聽。至有入梓之命。臣謹就前本。重加梳洗。附以皇明諸臣奏議。名之曰歷代名臣奏議要略。彙爲八卷。敢此投進者。嗚呼。是書也。大自君德治道。小而至一政一令。靡不泝本探微。指切疵纇。譬則四百四病。證候雖殊。湯丸鍼焫。各有當施。儻殿下於淸燕之暇。反復玩繹。目寓心通。隨事反躬。則是卷中之許多名碩。無一非殿下之諍臣也。且是書之行。薦紳大夫。受而讀之者。諷詠之頃。有以觸發其樂善好義之心。不自覺其油然而感。聳然而作。則將見倡言讜論之日進乎公車者。宛然是卷中語矣。夫以我殿下虛己察邇之盛德。而又使千古諍臣。日謦咳于左右。盈庭多士。競披露其心腹。則太平萬世。自此其基矣。豈不休哉。噫。如臣愚陋。受聖上不世之遇。進旣蔑補。退益知負。則尙擬以區區編輯之勞。竊自附於借口進言之義。以少贖其緘默之罪者。其心亦苦矣。竝乞聖照。國朝名臣奏議。謹已遵奉聖敎。見方不住裒輯。擬竢訖工。續塵乙覽焉。取進止。答曰。手劄省悉。卿所進奏議要略。比前本義例。尤覺該詳。彙編之勞。實所嘆尙。擬竢序文出藁。續付印工。予之偏好是書。槪於省檢之際。不無藉力者故耳。劄中敷說。又如是其懃懃。另欲隨事體驗也。仍傳曰。今下大鹿皮一令。傳于奎章閣一提學處。
정조 6년
洪忠監司李崇祜疏曰。伏以。原陵展禮。鑾蹕穩旋。慶忭之忱。中外惟均。伏念。臣以才則至疎迃。以姿則至狷滯。其不足備數於器使之末者。是固淵鑑之所俯燭。而幸逢盛會。猥廁邇列。年來推遷。實踰涯分。雨露之澤。殆若偏被。淵谷之懼。曷嘗少弛。至若方面重寄。尤非臣夢想攸及。而湖西一路。百弊之萃。其所難了。爲諸道最。以臣之威望才具。欲其彈壓而剸理之。是奚是於蚊䖟之山乎。除命之下。事會滾急。卽日辭陛。兼程赴任。不稱之實。亦未暇一暴。每自循省。不寒而慓。噫。臣之受殿下恩。與天無極。門闌爲之光輝。頂踵皆是造化。而乃又拔諸人望之外。侈以刺史之榮。管轄五十州縣。按察百萬士民。其所以感激惶懼。圖報萬一者。只在殫竭淬礪。以不負委毗之重。而神隨病昏。慮與髮短。一味尸素。百疣層生。登聞之疎漏。蕫飭之稽忽。有事輒誤。無往非罪。儻非天地之量。曲賜庇覆。則臣何以獲免大戾乎。今則考已再矣。歲幾周矣。而頹風痼弊。去而愈甚。蘇殘戢頑。廢然無望。臣若仰恃寵靈。俯戀榮祿。荏苒盤礴。不早控籲。以終至於駸駸大何莫可容貸之境。則其爲辱聖簡。而僨國事。顧。何如也。且臣素賦脆弱。早嬰奇疾。食滯氣閼。糜粥爲命者。四十年如一。而近因年衰氣虛。積塊乘之。向於出彊之行。廢食僵倒。幾殊者頻。雖荷王靈之曁。得免草莾之委。而歸後症情。比前益痼。心奪氣眩。如隳煙霧。臨事而夕不記朝。出語而尾不應首。以一路按廉之任。作小臣養病之坊。而尙未及一陳者。亦臣之罪也。日前省部之行。又復千里周羅。兩旬觸冒。倍致添肆。徑還官次。而廢務涔涔。亦已多日矣。噫。僬僥任重。以官則有負乘之患。膏盲難醫。以身致過福之災。惟有速得卸解。以便公私。是爲區區祈祝。伏乞聖慈。諒臣懇之非出例讓。察臣職之不可久縻。特許鐫免。以安賤分。千萬幸甚。答曰。省疏具悉。卿其勿辭察任。
정조 6년
壬寅三月二十四日午時。上御誠正閣。左副承旨檢校直閣入侍時。檢校直閣徐鼎修。左副承旨徐有防。記事官李祖承。兼春秋金鳳顯。別兼春秋徐龍輔。以次進伏訖。上曰。大臣方在賓廳。嶺伯狀本畢看後。果有所見與否。爾往傳諭後知入。賤臣承命出。回奏曰。狀啓今幾盡看。而果如朝筵下敎。本事極爲虛謊。別無他意見爲達矣。命書傳敎曰。曩者嶺人尹得成。稱以告變。來訴于將臣。予聞其說。已知其虛謊架鑿。不發緹騎。拿逮王獄。付諸道伯。按而査之。或慮夫按査之際。致有鴻䍦玉焚。申申垂戒。今其啓來到。而儘不出予之所料也。噫。驅人惡逆。何等大罪。而輒因纖芥之嫌。敢肆萋斐之計。可愕可痛。孰甚於此。予惟嶠南一路。我東鄒魯之鄕也。儒賢輩出。俊乂賓興。其風則絃誦。其俗則醇厖。在昔島夷。寇賊我疆土。而倡率忠義。爭效立殣之誠。亦粤獜亮。煽動我民衆。而不被誑誘。罙堅向上之志。四百年培養有所。七十州習尙可觀。以是朝家於嶺南。倚之也重。待之也厚。薦拔之政。每飭銓曹。扶植之諭。屢及方岳。咨爾嶺土人士。庶幾知予意之攸存。噫。今之嶺南。卽古之嶺南也。不意揖讓之地。乃有構陷之擧。寔由予敎化之不明。自顧瞿然。無以爲喩。嗟我嶺土人士。得無聞此而驚擾不寧者乎。縲絏非罪。孔子言之。䜛說殄行。虞帝堲之。惟彼被誣之類。予方昭晰之慰解之。況在他人。更何憂焉。雖出百得成。惟予在。可恃而無恐。矧乎懲艾之後。豈有二得成哉。九重雖遠。千里孔邇。毋怯在市之虎。各作安巢之鳥。予抑又思之。原其起鬧之事。事則甚微。逌是紛紜。致彼葛藤。予則曰。此嶺土人士自反處也。如得成者。罪歸反坐。然其息競而止沸。毋使齎鬱而茹冤。在乎嶺之多士。不激不隨。偕之大道。斯豈無其方歟。在囚諸人。洞諭後倂卽放釋。所謂尹得成。下送本道。待用刑嚴覈得情。照法勘斷。更將十行絲綸。申誥一道章甫。卿其祗受。照此奉行事。回諭于慶尙監司趙時俊處。上曰。軍士房承旨入侍。出榻敎又命大臣同爲入侍。賤臣承命出。與右副承旨趙時偉。領議政徐命善。右議政李福源偕入進伏。命有防讀奏別諭。有防讀奏訖。上曰。大臣之意。何如。命善曰。誠好矣。非但在囚者以放釋爲幸。一道人士。皆當感泣矣。命大臣先退。命書傳敎曰。夜見査啓。爲慮滯獄。下送別諭。呼燭書下。祗受後一邊宣諭。一邊放釋。卿則卽爲還營事。一體下諭于慶尙監司處。上曰。御營廳將校。俄使之待令矣。該房先退。此別諭及有旨。卽爲齎送。而以數日內入達之意。嚴飭。可也。仍命退。諸臣以次退出。
정조 6년
壬寅三月二十四日二更。上御誠正閣。左承旨入侍時。行左承旨金尙集。假注書趙衍德。記事官金鳳顯。別兼春秋李集斗。以次進伏訖。上曰。俄下嶺南傳敎持來。賤臣承命出持入。命尙集讀奏訖。上曰。嶺人見此傳敎。當何如耶。尙集曰。臣伏見辭敎。德音藹然。有感臣鄰。況當之者乎。必感泣無地矣。上曰。鄭博模。聞是嶺南望族矣。尙集曰。然矣。上曰。李憲默。何以旅宦乎。尙集曰。聞以本曹朔用。僅得支過云矣。上曰。淮陽金城之民。多至流離云。是何故也。尙集曰。兩邑之民。旣無恒産。故每致流散矣。上曰。許民擊錚。爲其通下情。而近來民習。無難擊錚。是甚可駭矣。尙集曰。向日擧條出後。該府官長。當惕念擧行之事矣。上曰。都民休戚。專在於刑漢兩府。尤宜擇任矣。尙集曰。聖敎果然矣。上曰。今此判尹。善爲供職。予甚嘉之矣。尙集曰。聞甚善爲云矣。命退。諸臣以次退出。
정조 6년
行都承旨嚴璹藥院直。行左承旨金尙集坐直。右承旨徐有防坐。左副承旨趙時偉坐直。右副承旨李養鼎未肅拜。同副承旨金履禧坐。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
金尙集啓曰。右承旨趙英鎭。今日不爲仕進。卽爲牌招。何如。傳曰。允。
정조 6년
傳于金尙集曰。禮房承旨入侍。
정조 6년
傳于趙時偉曰。承旨前望單子入之。李養鼎落點。
정조 6년
金尙集啓曰。新除授右副承旨李養鼎。方在濟州任所。斯速乘馹上來事。下諭。何如。傳曰。然則勿施。前望單子入之。
정조 6년
傳于趙時偉曰。同副承旨。馳詣明陵。奉審摘奸。局內諸陵弘陵。一體奉審以來。
정조 6년
以宣傳官試講單子。傳于金尙集曰。李潤集。輒以相避懸頉。然則潤集。將無應講之日乎。事體極爲苟簡。行首宣傳官李邦五改差。其代今日政差出。
정조 6년
有政。吏批。行判書李命植進。參判鄭一祥式暇。參議未差。左承旨金尙集進。以林錫喆爲敦寧都正。金夢華爲軍資正。金華鎭爲內局提調。鄭一祥爲司譯提調。接慰官單李泰永。
정조 6년
兵批。判書李性源進。參判蔡弘履病。參議李東馨病。參知柳誼入直。左副承旨趙時偉進。以鄭昌聖爲都摠管。沈念祖爲宣傳官。吳載光爲五衛將。副司直趙鼎鎭。副司果宋載世洪繼善單付。
정조 6년
以正言嚴思憲尹㬦牌不進罷職傳旨。傳于金尙集曰。只推。其中尹㬦。學製申飭之下。豈可違牌。使之限內設行。
정조 6년
以刑曹各道定配罪人同罪未蒙放抄錄別單。傳于趙時偉曰。僧笁善趙龍泰柳萬太崔世中黃道爀梁順迪李搢運全宗完放。今此八名之放送。非爲罪犯之可宥。特以一放一否。殆近斑駁故耳。厥漢等處。令配所官分付後。使卽放送事。行移各該道臣處。
정조 6년
以刑曹定配罪人抄錄別單。傳于趙時偉曰。鄭國良之子。上言措語。不爲懸錄。更爲査告草記。
정조 6년
趙時偉。以刑曹言啓曰。捕廳囚推罪人尹得成。移付刑曹。押送本道。待用刑具格捧供以聞事。分付該道監司處事。命下矣。依傳敎。罪人尹得成。待城門開。押送本道。而待用刑。卽爲具格捧供以聞事。發關分付于該道道臣之意。敢啓。傳曰。知道。
정조 6년
壬寅三月二十五日辰時。上御誠正閣。禮房承旨入侍時。左副承旨徐有防。假注書趙衍德。記事官金健修金鳳顯。以次進伏訖。上曰。一二直提學軍士房承旨入侍。賤臣承命出。與沈念祖鄭志儉趙時偉偕入進伏。上曰。今番課試。檢校待敎。果善作矣。念祖曰。然矣。上曰。此後時帶守令。以爲製進者。各爲作軸以考。可也。念祖曰。聖敎。誠宜矣。上曰。使行。今月似當入來矣。時偉曰。然矣。念祖曰。回還使行。今已渡江。而本閣所付書冊。皆得貿來云。其價本。分付本道道臣。使之依定式區劃以給。何如。上曰。依爲之。出擧條上曰。今日若得一鋤雨。則農事可得解渴矣。時偉曰。臣聞老農言。則麥事庶得免歉云矣。命書傳敎曰。政官牌招開政。上曰。柳誼今方入直乎。時偉曰。以屢下嚴敎。方切惶悚。不得入直云矣。上曰。頃以待下敎出直事。已有分付。而何可任自出直乎。卽爲入直事。分付。上曰。右承旨承牌乎。時偉曰。方有身病。不得仕進矣。命書傳敎曰。承旨前望單子入之。命退。諸臣以次退出。
정조 6년
壬寅三月二十五日巳時。上御誠正閣。承旨閣臣同爲入侍時。一直提學沈念祖。二直提學鄭志儉。左副承旨徐有防。右副承旨趙時偉。假注書趙衍德。記注官金健修金鳳顯。以次進伏訖。上命念祖等。考抄啓文臣比較試券七律行窩詩五律蜚英會詩訖。命書等第。李時秀李魯春李顯默皆爲三下。上曰。今番又皆同等。更當比較。五七律書題佳者甚難。一二直提學試思之。念祖等對曰。猝難思得矣。上曰。李時秀。卽月沙之後。李魯春。卽澤堂之後耶。念祖曰。然矣。上曰。然則就月沙澤堂詩句。出題似好。兩集注書出去持來。可也。賤臣承命出持入。上命念祖等。就兩集考閱。澤堂集五律。得人到月圓時一句。月沙集七律。得檻前晴日浴扶桑一句。上曰。兩句皆可爲題。而日月相對尤妙。以此書出。宜矣。念祖等曰。以其祖之詩爲題。而試其孫。儘是聖朝文翰之美事。世臣遭遇之大榮。臣等誠不勝欽歎矣。上曰。押韻不必拈出一字。使之各步原韻。好矣。念祖等曰。聖敎誠然矣。遂書再次比較題。五言律詩。人到月圓時。押絲時詩欺。七言律詩。檻前晴日浴扶桑。押茫蒼桑傍陽。讀奏訖。上命時秀等入侍。賤臣承命出。與李時秀李魯春李顯默等偕入進伏。上命念祖。示時秀等書題曰。汝等。知此詩何人所作乎。時秀等對曰。臣等未能知之矣。上曰。五律卽鍊光亭詩也。七律卽望海亭詩也。而望海亭。在山海關之南。毋論誰某題詠。以此一句義製進。可也。念祖等曰。使於何處製進乎。上曰。出往賓廳製進。可也。命退。諸臣以次退出。
정조 6년
壬寅三月二十五日午時。上御誠正閣。承旨與試官入侍時。直提學沈念祖鄭志儉。左副承旨徐有防。右副承旨趙時偉。記事官李祖承。記注官金健修。別兼李集斗。以次進伏訖。上命考抄啓文臣試券。念祖等考券訖。以次書等第。時偉曰。徒流案中。多有混入於放秩。故敢此仰達矣。上曰。然則墨沫以入。經覽後頒布。可也。命退。諸臣以次退出。
정조 6년
壬寅三月二十五日申時。上御誠正閣。左承旨與藥房提調入侍時。提調金華鎭。行左承旨金尙集。假注書趙衍德。記注官金健修。別兼春秋李集斗。以次進伏訖。上謂華鎭曰。箕營果如所聞乎。華鎭曰。江山甚佳麗。誠是初見。而居民不務農業。專尙興販。故生業未免蕭條矣。上曰。卿見昨下傳敎乎。華鎭曰。臣果奉覽。而嶺人必感泣矣。上曰。卿初見義州乎。華鎭曰。然矣。觀其境界。則與彼地。只隔一帶水。而至於昌城。距瀋陽不過三四里。而時値氷合。則與陸地無異。難禁往來之弊矣。上曰。卿在箕營時。有陳瘼狀啓。而尙未批下者。欲見卿面詳後處之之意。卿果有好箇矯弊耶。華鎭曰。臣巡過西邊時。所謂把守軍鎗劍。無異斬木爲兵。極甚疎虞。此是第一矯弊之端。而至於疲邑殘鎭。勢難造改。劃給數千石還穀。取耗隨改。則庶可備準。而臣之所量。果至於斯。故有所狀請矣。上曰。卿之所陳。誠甚得宜。而廟堂則以爲不然矣。華鎭曰。本道還米。有名無實。固當變通之事。而臣不可擅裁。只依例許捧。而此是朝家古例申飭之事矣。上曰。或有單代捧之事乎。華鎭曰。今無此例矣。上曰。生民休戚。專在守之如何。不可不擇除矣。華鎭曰。果然矣。上曰。尙武傳敎。西人謂之如何。華鎭曰。本道人士。未諳聖敎之本意。或有興訛之端。故臣果多般曉諭。宣布德意。而苟有人才。則朝家必爲收用。以慰遐土之心。宜矣。上曰。卿言誠是矣。華鎭曰。戶布事。已行三邑。而皆云便宜。此外諸邑。亦爲從所願定行。似甚無妨矣。上曰。弓角弊事。若依願劃給。則貢人當爲好矣。華鎭曰。貢人之無價責應。極甚可矜。在朝家。不可無變通之政矣。上曰。唐角之貿來。在北京。初無禁令。而我國之只行禁條。使不得貿來。或有可用之時。則每以私貿徵用者。亦不成說。此是變通之事矣。華鎭曰。聖敎果然矣。旣用私貿。則不必禁之矣。上曰。卿曹有何弊瘼乎。華鎭曰。庚子收租。果是近年所無。而昨年支用。僅得相當。是實莫曉其端矣。上曰。予亦以爲然矣。上曰。卿子之得除外邑。便是補外耳。華鎭曰。百里之職。爲任不輕。得除是邑。亦聖恩矣。命退。諸臣以次退出。
정조 6년
行都承旨嚴璹藥院直。行左承旨金尙集坐。右承旨徐有防坐直。左副承旨趙時偉坐。右副承旨鄭志儉坐。同副承旨金履禧坐直。注書趙興鎭奉命在外李祖承病。假注書趙衍德仕直。事變假注書李敬裕藥院直。
정조 6년
傳于金履禧曰。喬桐府使。使之今日辭朝。
정조 6년
備忘記。喬桐府使金海柱下直。長弓一張長箭一部片箭一部筒兒一箇賜給。
정조 6년
徐有防啓曰。新除授右副承旨鄭志儉。牌招察任。何如。傳曰。允。
정조 6년
金吾堂上前望單子入之。判義禁具善復。知義禁李性源鄭民始落點。
정조 6년
傳于金履禧曰。右副承旨入侍。
정조 6년
金履禧啓曰。因兵曹啓目。今此冊寶譜略誌狀御製。奉安外奎章閣時。城外前後射隊二哨。京畿軍兵。渡甲串津。進詣江華府時。前射隊二哨。後射隊一哨。挾轝砲手二十名。本府軍兵。前期一日。各其境上待候。次次替代。而晝停所宿所。則前後射隊軍兵。相連扈衛。到境上落後時。依例除標信擧行之意。宣傳官持標信兵符下送事。令本院稟旨擧行事。允下矣。以此意。下諭于京畿監司摠戎使江華留守處。何如。傳曰。允。
정조 6년
趙時偉。以義禁府言啓曰。禁府滯囚可悶。今日則坐齋日也。有難開坐。皆以草記議處照律。未捧供時囚。亦令明日捧供事。命下矣。時囚罪人李暾段。以新進小官。不思恪勤之道。小無嚴畏之心。申飭之下。徑歸私次。以致傳諭之遲滯。揆以紀綱。極爲可駭。罪取考律文。則大明律不應爲條有曰。凡不應得爲而爲之。事理重者杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。李暾。杖八十收贖。奪告身三等。放送。何如。傳曰。允。如有功議。各減一等。
정조 6년
金履禧。以義禁府言啓曰。時囚罪人李暾。杖八十收贖奪告身三等事。照律草記批旨內。如有功議。各減一等事。命下矣。李暾十二代祖抽。佐翊原從功臣云。功減一等。杖七十收贖。奪告身二等。放送之意。敢啓。傳曰。知道。
정조 6년
壬寅三月二十六日卯時。上御誠正閣。禮房承旨入侍時。右承旨徐有防。假注書趙衍德。記注官金健修。別兼春秋李集斗。以次進伏訖。上曰。軍士房承旨入侍。出榻敎賤臣承命出。與趙時偉偕入進伏。上曰。趙興鎭何當上來乎。時偉曰。今明當回程矣。上曰。凡於發兵。皆用兵符。何可膠守謬例。此後則出擧條定式。可也。時偉曰。今因言端。敢此仰達矣。軍兵調發。事係重大。故雖郊外動駕時。斥候伏兵。必待標信信箭。而至於宗簿寺藝文館奉安曝曬之行。前後射隊及各項儀衛軍兵。調發外邑。只憑關文。不待兵符及標信。任意出用。雖曰襲謬之擧。實非愼重之道。自今以後。凡係軍兵調發。必待兵符標信後擧行事。永爲定式。令該曹。知委於各該道帥臣處。何如。上曰。依爲之。此事每欲下敎而未果。所奏得體。令兵曹。知委璿閣史閣所在邑及沿路邑所管各該道監兵使處。自今使之惕念遵行。更有襲謬之弊。監兵使難免重勘。以此嚴飭。可也。出擧條命書傳敎曰。禁府滯囚可悶。堂上或帶緊務。或在呈告。竝許遞。前望單子入之。待下批牌招。今日則坐齋日也。有難開坐。皆以草記議處。公律未捧供時囚。亦令明日捧供。上曰。禁府堂上前望。多數持來。賤臣承命出持入。命書榻敎曰。惠慶宮進服香葛湯。自今日停止。命退。諸臣以次退出。
정조 6년
壬寅三月二十六日申時。上御誠正閣。前一直提學入侍時。前一直提學鄭民始。右承旨徐有防。假注書趙衍德。記注官金鳳顯。別兼春秋李集斗。以次進伏訖。上謂民始曰。卿除禁府堂上。今始初拜乎。民始曰。然矣。上曰。卿見金光烈供辭乎。民始曰。臣果見之。而情狀之綻露。別無更問矣。上曰。錦伯按査時。以勿爲繹騷事。有所下敎。而其於發捕之際。易致此弊。是甚可悶矣。民始曰。道臣必當善爲矣。臣似聞海西消息。則海西儒生輩。以德相之橫罹罪辜。作爲稱冤。至有呈訴之擧云。比諸湖儒。所犯尤重。極甚驚惋。而道伯狀啓。方上來云矣。上曰。人心都不悅服。每有此等之事。誠甚可悶矣。有防曰。奉安行時。軍兵調發節目。當付標以入。而高陽通津等邑。亦以標信擧行乎。上曰。此與陵行有異。以摠戎使指揮擧行。可也。命退。諸臣以次退出。
정조 6년
壬寅三月二十六日酉時。上御誠正閣。右副承旨入侍時。右副承旨鄭志儉。假注書趙衍德。記注官金鳳顯。別兼春秋李集斗。以次進伏訖。上曰。雷淵集。下于內閣。閣臣其果閱覽乎。志儉曰。雖未盡見。而略綽看過矣。上曰。其文爲一代之最。而此人。自予三歲時。爲保養官。一歲中。授孝經及小學。其後受學。至於六七年之久。以此欲令芸閣。刊行其集矣。志儉曰。其文淳雅。足爲一代宗匠。果如聖敎矣。上曰。南奉朝賀。遞保養官後。朴聖源代其職。予之所得。多賴此二人之力矣。雷淵集序文。欲製下。原集姑置內閣。勿爲出給。可也。志儉曰。若下御製序文。則尙爲曠世之榮光矣。上曰。直閣何當上來乎。志儉曰。姑未詳聞矣。命退。承史以次退出。
정조 6년
行都承旨嚴璹藥院直。行左承旨金尙集坐。右承旨徐有防坐。左副承旨趙時偉坐直。右副承旨鄭志儉坐。同副承旨金履禧坐直。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
傳于徐有防曰。試官與講員入侍。
정조 6년
傳于趙時偉曰。次對明日來會。
정조 6년
金履禧啓曰。憲府連日監察茶時。事甚未安。除在外外。大司憲吳載純。牌招。何如。傳曰。允。
정조 6년
傳于金履禧曰。坐直承旨入侍。
정조 6년
正言前望單子入之。尹尙東落點。
정조 6년
趙時偉啓曰。明日次對。兩司無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 6년
金履禧。以吏曹言啓曰。新除授大同察訪李延伋呈狀內。素患癖積。挾感重發。委頓辛苦。轉側須人。萬無差復往赴之望云。身病旣如是危重。則不可强令赴任。依例改差。何如。傳曰。允。
정조 6년
金履禧。以戶曹言啓曰。參議臣李萬育。與佐郞臣兪彦商。進詣鄕校洞於義宮奉安閣彰義宮。依定式奉審。則鄕校洞於義宮奉安閣後面雨漏一處。薍簾十一浮。風遮草芚二浮破。彰義宮養性軒西邊遮陽二浮破。蘆簾半半浮破。日閑齋雨漏三處。八祥檻雨漏三處。南行閣雨漏二處。七相樓雨漏二處。六德齋雨漏四處。玖思齋雨漏五處。永慕堂雨漏二處。分付各該司。使之卽速修改。亦令本曹郞廳。監董擧行之意。敢啓。傳曰。知道。
정조 6년
以戶曹闕內各處巡審別單。傳于金履禧曰。待擧行時堅實爲之之意。預爲嚴飭。
정조 6년
金履禧。以戶曹言啓曰。時御所各處墻壁垣宇。依定式發遣本曹佐郞臣金鎜。與兵曹參知臣柳誼。佐郞臣李百亨。東所衛將臣金處漢。西所衛將臣李格。南所衛將臣鄭彦衡。北所衛將臣朴慶麟。眼同看審後。有奪各處。別單書入。分付紫門監。待各處修改時擧行。亦令本曹郞廳。一體監董之意。敢啓。傳曰。知道。
정조 6년
金履禧。以戶曹言啓曰。參議臣李萬育。與佐郞臣兪鉉商。工曹判書臣徐有慶。正郞臣沈禧。進詣於義本宮。依定式奉審。則啓慶軒薍簾四浮。懸索竹具風遮草芚三浮破。朝陽樓西邊春舌雨漏三處。北邊雨漏一處。北行閣雨漏三處。分付各該司。卽速修改。而亦令本曹郞廳。監董擧行之意。敢啓。傳曰。知道。
정조 6년
趙時偉。以御營廳言啓曰。本廳哨官尙彦澤。身病甚重。勢難察任。改差。何如。傳曰。允。
정조 6년
趙時偉。以摠戎廳言啓曰。本廳壯抄右司前哨官李永老。身病猝重。勢難察任。改差。何如。傳曰。允。
정조 6년
趙時偉。以義禁府言啓曰。鍾城府使崔。拿囚之意。敢啓。傳曰。捧供以聞。
정조 6년
趙時偉。以義禁府言啓曰。西原前營將閔致協。保寧縣監李福徽。拿囚之意。敢啓。傳曰。知道。
정조 6년
趙時偉。以義禁府言啓曰。鎭川前縣監朴仁榮。拿囚之意。敢啓。傳曰。知道。
정조 6년
趙時偉。以義禁府言啓曰。因刑曹啓辭。假將趙藺璧。移本府處之事。允下矣。趙藺璧今方待命。卽爲拿囚之意。敢啓。傳曰。知道。
정조 6년
趙時偉。以義禁府言啓曰。因二所巡廳啓辭。去夜初更量。犯夜人出身金龜老。依例移送本府事。允下矣。金龜老今方待命。卽爲拿囚。待用刑。依例隨更數決杖。何如。傳曰。保放。
정조 6년
趙時偉。以義禁府言啓曰。禁軍別將李漢昌。番將具世元等。拿囚之意。敢啓。傳曰。知道。
정조 6년
禁府啓目。保寧縣監李福徽原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。良賤辨別。何等審愼之事。而旣不能詳覈。又不卽明決。道臣査啓。若是丁寧。此而尋常處之。流弊將使良民。盡編私賤而後已。此囚。待明朝開坐。從重勘律。仍于枚擧此意。行會諸道。更以壓良還事。有登聞之擧。該守令除良。不飭之監司。烏可無罪。各別措辭嚴飭爲良如敎。又啓目。西原營將閔致協。鎭川縣監朴仁榮原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處爲白乎旀。朴仁榮段。傳旨內辭緣。泛稱遲晩。刑推得情。何如。判付啓。依允。朴仁榮。除刑推議處爲良如敎。
정조 6년
刑曹啓目。粘向前金召史擊錚原情云云。原情勿施。何如。判付啓。依允。刑曹啓目。粘向前盧宗直擊錚原情云云。論理啓聞後。稟處。何如。判付啓。依允。
정조 6년
禁府啓目。禁軍別將李漢昌。番將具世元等原情云云。傳旨內辭緣。泛稱遲晩。所當請刑是白乎矣。曾經閫帥及宣傳官。勿爲請刑。旣有先朝受敎。竝只議處。何如。判付啓。依允。
정조 6년
右議政李福源劄曰。伏以。臣見差太廟夏享獻官。亦旣受誓戒矣。臣之賤疾。晝固昏昏。而當夜。則殆不分咫尺。大小享事之一切自劃。已有年所。而近旣强策疲癃。出入班聯。獨於享官。輒以病辭。實有所萬萬惶恐。日昨吏郞之來問。以謹當趨進爲答矣。及參誓班。庭燎滿矚。昏花益眩。進止之際。莫辨位次。前引後推。僅僅成禮。退而思之。其不能徹夜升降。如儀薦灌也。決矣。顧臣無似。猥叨匪據。碌碌伴食。無一裨補。至於駿奔之地。亦無自效之望。焉用彼相臣之謂也。撫躬怵惕。重以悼歎。伏乞聖上。亟改臣獻官之任。仍治臣瀆撓之罪。公私幸甚。取進止。答曰。省劄具悉卿懇。纔見報府。方欲變通。劄辭又如此。所陳依施。卿須安心勿辭。仍傳曰。此批答。遣史官。傳諭于右議政。